b'\n_START_ARTICLE_\nFolkeavstemningen p\xc3\xa5 F\xc3\xa6r\xc3\xb8yene 2012\n_START_SECTION_\nPolitisk bakgrunn og lovhjemmel\n_START_PARAGRAPH_\nSp\xc3\xb8rsm\xc3\xa5let om kommunesammensl\xc3\xa5ing og en st\xc3\xb8rre kommunal oppgaveportef\xc3\xb8lje ble diskutert i 20\xe2\x80\x9325 \xc3\xa5r f\xc3\xb8r folkeavstemningen. F\xc3\xb3lkaflokkurin, Javna\xc3\xb0arflokkurin og Mi\xc3\xb0flokkurin hadde talt for frivillige sammensl\xc3\xa5inger, mens Sambandsflokkurin, Tj\xc3\xb3\xc3\xb0veldi og Sj\xc3\xa1lvst\xc3\xbdrisflokkurin har \xc3\xa5pnet for bruk av tvang gjennom vedtak i Lagtinget. Frams\xc3\xb3kn har \xc3\xb8nsket \xc3\xa5 utarbeide et lovforslag i Lagtinget og sende dette ut p\xc3\xa5 folkeavstemning i \xc3\xa9n valgkrets, og kritiserte derfor prosessen._NEWLINE_H\xc3\xb8sten 2011 kunngjorde Kaj Leo Johannesens andre regjering i sin samarbeidsavtale at den ville overf\xc3\xb8re ansvaret for folkeskolen og eldreomsorg til kommunene fra 1. januar 2014, og at antallet kommuner m\xc3\xa5tte reduseres._NEWLINE_Folkeavstemningen ble kunngjort av Innenriksdepartementet ved minister K\xc3\xa1ri P. H\xc3\xb8jgaard den 20. desember 2011. Folkeavstemningen tok utgangspunkt i \xc2\xa77 i loven om frivillige kommunesammensl\xc3\xa5inger og interkommunalt samarbeid om lovp\xc3\xa5lagte tjenester. Regionene var definert ut fra \xc2\xa72 i samme lov. Selve gjennomf\xc3\xb8ringen av avstemningen ble hjemlet i loven kommunestyrevalg. Stemmeberettigede var derfor de som oppfylte kravene til stemmerett ved alminnelige kommunestyrevalg.'